Елбасы Франция Республикасының Президенті Эмманюэль Макронмен кездесті
"Елбасы Франция Республикасының Президенті Эмманюэль Макронмен кездесті" | "https://abai.kz/post/79212"
TITLE: Елбасы Франция Республикасының Президенті Эмманюэль Макронмен кездесті
URL: https://abai.kz/post/79212
META: "Елбасы Франция Республикасының Президенті Эмманюэль Макронмен кездесті" | "https://abai.kz/post/79212"
DATE: 19.10.2018
AUTHOR(s): Abai.kz
TOTAL WORDS: 168
TEXT: Мемлекет басшысы Франция Республикасының Президенті Эмманюэль Макронмен кездесті, деп хабарлайды Абай-ақпарат Ақорданың сайтына сілтеме жасап. Нұрсұлтан Назарбаев «Азия – Еуропа» (АСЕМ) форумы ХІІ саммитінің ашылу рәсіміне келген соң Франция Республикасының Президенті Эмманюэль Макронмен кездесті. Мемлекет басшысы екі ел арасында дипломатиялық қарым-қатынас орнағанына 26 жыл толғанын және осы кезең ішінде қажетті бүкіл шарттық-құқықтық база қалыптасқанын атап өтті. – Бүгінгі кездесуіміздің арқасында Қазақстан мен Франция арасындағы байланыстар жаңа деңгейге көтеріледі деп сенемін. Біздің елімізде Францияның ондаған компаниясы жұмыс істеуде, өзара тауар айналымының көлемі 5 миллиард АҚШ долларына жетуі мүмкін, – деді Қазақстан Президенті. Э.Макрон Нұрсұлтан Назарбаевқа ілтипат білдіре отырып, Қазақстан мен Франция арасындағы стратегиялық серіктестік туралы шарттың 10 жылдығы қарсаңындағы осы кездесудің символдық мәні зор екенін атап өтті. – Президент мырза, Сізбен танысқаныма өте қуаныштымын. Мен президенттік қызметке келгеннен бері алғаш рет жүздесіп отырмыз. Сізбен бірқатар мәселені талқылап, көзқарасыңызды білгім келеді, – деді Франция басшысы. Өзара сенім жағдайында өткен кездесу барысында тараптар екі жақты қарым-қатынас мәселелерін талқылап, өңірлік және халықаралық күн тәртібіндегі мейлінше өзекті проблемалар жөнінде ашық пікір алмасты. Abai.kz
